Босна (Абердар)
Саво, бујна Саво, не пијем те више,
Не љубим ти талас, што јецка, уздише —
Та не јецка више санке искидане,
Не доноси сузе љубави слађане,
Не казује уздах са шаркије миле,
Не шапуће севдах босанкиње виле —
К’о да писку чујем... самртно рвење...
Ћути, ћути капљо, не дирај камење,
Не подижи вала — чини ми се њиме
К’о да братац грли мртве побратиме...
Та капљице бујна, суза ми се кажеш,
„Ох слободо златна!” к’о да запомажеш.
Пено бела, пено... што ће недра лака,
Што помињеш ругу бајних девојака...
Зарумениш често, к’о кад крвца сише —
Саво, бујна Саво, не пијем те више...

Извор 

 -. 1862. Лицејка 1. стр. 11.

Милан Кујунџић Абердар